Udaba Lwamapermits eSouth Africa Luyahlaziywa
Emhlanganweni lo oqhutshelwe eJohannesburg ngoLwesine, kuvele ukuthi zinengi inhlupho ezahlangana labeZimbabwe ekufakeni izicelo zokuthola amapermit eZSP.
JOHANNESBURG, SOUTH AFRICA — Inhlanganiso ezitshiyeneyo ezimele izizalwane zeZimbabwe kweleSouth Africa ziqhube umhlangano lamhlanje zihlaziya indlela okuqhutshwe ngayo uhlelo lokufaka izicelo zokuhlala lokusebenza okusemthethweni kwele South Africa amapermit athiwa ngama ZSP. Lezi Inhlanganiso zivumelene ukuthi ziyebonana leziphathamandla zogatsha lwendaba zasekhaya, zisiyacela ukuthi kwengezelelwe isikhathi sokufaka izicelo lezi ngoba zisithi zinengi inhlupho ebezibhekane laloluhlelo ezenza inengi labantu bengenelisi ukufaka izicelo zabo ngesikhathi kuvalwa loluhlelo mhlaka 31 Mpalakazi 2014. UBenedict Nhlapho usipha loludaba eseJohannesburg kwele South Africa. Emhlanganweni lo oqhutshelwe emahofisini eCrisis in Zimbabwe Coalition eJohannesburg ngoLwesine, kuvele ukuthi zinengi okwamagama inhlupho ezahlangana labeZimbabwe ekufakeni izicelo zokuthola amapermit eZSP. Umnumnzana Khumbulani Moyo, oyisiphathamandla senhlanganiso ye Zimbabwe Community in South Africa, uthi inani lenhlupho ezazikuloluhlelo olwavulwa ngenyanga kaMfumfu lwavalwa ngoMpalakazi ka 2014, likhulu okokuthi kunzima ukuvuma ukuthi lwaba yimpumelelo. Lobanje loluhlelo seluphelile, uMoyo uthi inhlupho zalo sezilandela ngitsho lalabo asebafaka izicelo abalindele amapermit abo. Amalunga enhlanganiso ezimela abeZimbabwe laba asevumelene ukuthi ayecela kugatsha lwendaba zasekhaya ukwengeza isikhathi sokufaka izicelo. Umqondisi wenhlanganiso yeSAWIMA unkosazana Joyce Dube uthi ukwengezwa kwesikhathi sokufaka izicelo yikho kodwa okuzenza loluhlelo lube yimpumelelo. Ukuze inkulumo zabo logatsha lwendaba zasekhaya zihambe kuhle, babuye bavumelana ukuthi kuqoqwe amagama abo bonke abantu abalelungelo lokuthola amapermit la ukuze kuvele obala abafaka izicelo labangazifakanga kanye lembangela zalokho. Unkosazana Vuyani Sibanda owenhlanganiso ye New Generation Trust uthi kakula muntu olelungelo lokuthola ipermit ye ZSP okufanele ayiswele. Lobanje ugatsha lwendaba zasekhaya lwaluthe kulabantu abaphose bafike izinkulungwane ezingamakhulu amabili lengxenye (245,000) abalelungelo lokufaka izicelo zamapermit eZSP, ekuvalweni kwaloluhlelo lolugatsha lubike ukuthi bangaphezudlwanyana kwamakhulu amabili kuphela abafake izicelo (207,000) kusitsho ukuthi banengi asebevalelwe phandle.